ཟབ་ལམ་བདེ་གཤེགས་ཀུན་འདུས་ཀྱི་ཡན་ལག་གི་རྫོགས་རིམ་
དུམ་དུམ་ཁྲིགས་ཀྱི་སྐོར་ལས་ཨ་ཏིའི་ལམ་རིམ་
སྙིང་པོའི་དོན་མཆན་བུས་བཀྲལ་བ་
བཞུགས་སོ།  །
ཨོཾ་སྭ་སྟི།  མི་འགྱུར༵་རང་བྱུང་ཡེ་ཤེས་ཆེ།  ། རྒྱ་ཆད་ཕྱོགས་ལྷུང་མེད༵་པའི་དབྱིངས།  ། ཀུན་རྫོགས་རྡོ༵་རྗེ༵་རྩེ་མོའི་དོན།  ། འཆང་ཕྱིར་དཔལ་ལྡན་བླ་མར་འདུད།  །
འདིར་ཐུགས་རྗེ་ཆེན་པོ་བདེ་གཤེགས་ཀུན་འདུས་ཀྱི་ཟབ་དོན་ཐུགས་ཀྱི་རྫོགས་རིམ་ཨ་ཏིའི་ལམ་རིམ་སྙིང་པོའི་དོན་རགས་ཙམ་མཆན་བུས་གསལ་བར་བྱ་བ་ལ་གསུམ་སྟེ།  ཀླད་དང་།  གཞུང་དང་།  མཇུག་གི་དོན་ནོ།  ། དང་པོ་ཀླད་དོན་ཕྱག་ནི།  ༼བརྡ་ཡིག་ཡོད༽ཨེ་མ་ཧོ༔ཞེས་ངོ་མཚར་བའོ།  ། གང་མཚར་ན།  མཆོག་ཏུ་མི་འགྱུར་བའི་བདེ་བ་ཆེན་པོ་རང་བྱུང་གི་ཡེ་ཤེས་གཅིག་ཉིད་རོལ་པ་ཅིར་ཡང་བསྒྱུར་བས་གར་གྱི་བདག་པོ་སྟེ་རང་རིག་པའི་ཡེ་ཤེས་ཉིད་དོ།  ། དེ་ལ་སློབ་དཔོན་ཆེན་པོ་ལ་ཕྱག་འཚལ་ལོ༔ཞེས་ལྟ་བ་མཇལ་བའི་ཕྱག་འཚལ་མཛད་དོ།  །
གཉིས་པ་གཞུང་གི་དོན་ལ་བཞི་སྟེ།  རང་བཞིན་གཞིའི་གནས་ལུགས།  དེ་ལས་ཇི་ལྟར་འཁྲུལ་ཚུལ།  འཁྲུལ་པ་གྲོལ་བར་བྱེད་པའི་ལམ།  འབྲས་བུ་གྲོལ་ས་བསྟན་པའོ།  ། དང་པོ་ནི།  འཁོར་བ་དང་མྱང་འདས་ཀྱི་ཆོས་མ་ལུས་པ་ཐམས་ཅད་ཀྱི་གདོད་མའི་སྤྱི་གཞི་གནས་ལུགས་རང་བཞིན་གྱིས་རྣམ་པར་དག་པ་བདེ་གཤེགས་སྙིང་པོའི་དབྱིངས་ངོ་བོ་ཀ་དག་རང་བཞིན་ལྷུན་གྲུབ་ཐུགས་རྗེ་ཀུན་ཁྱབ་ཀྱི་ཡེ་ཤེས་གསུམ་འདྲིལ་བའི་ཆོས་ཉིད་ལ་སྐུ་གསུམ་ཡེ་ནས་རང་ཆས་སུ་བཞུགས་པ་སྟེ།  ཆོས་ཀུན་གང་དུའང་རྒྱ་མ་ཆད་ཅིང་ཕྱོགས་སུ་མ་ལྷུངས་པས་གང་ཡང་ཡིན་པ་མིན་པའི་རིག་པ་འདུ་འབྲལ་མེད་པ་ལུ་གུ་རྒྱུད་ཀྱིས་ནི།  ཆོས་ཉིད་སྟོང་པ་ཉིད་ཀྱི་ཡུལ་ལ་ཀུན་ཁྱབ་རིས་མེད་ཀྱི་དབྱིངས་བརྡལ་བས།  སྟོང་གསལ་རིག་པའི་ཡེ་ཤེས་ཀྱི་རང་བཞིན་གདོད་ནས་འཕོ་འགྱུར་མེད་པའི་བདག་ཉིད་དོ།  ། དེ་ལྟར་ཡང་དུང་ཡིག་ཅན་ལས།  གཞི་རྒྱུད་དངོས་པོའི་གནས་ལུགས་ཏེ།  ། དེ་ཡི་ངོ་བོ་རང་བཞིན་སྟོང་།  ། སངས་རྒྱས་ཐམས་ཅད་བསྐྱེད་པའི་ཡུམ།  ། དབྱེ་བ་རྣམ་པ་གསུམ་ཡིན་ཏེ།  ། ངོ་བོ་རང་བཞིན་ཐུགས་རྗེའོ།  ། ཞེས་དང་།  ཐུགས་ཐིག་ལས།  གཞི་གནས་རིག་པ་ངོ་བོ་རང་བཞིན་དང་།  ཐུགས་རྗེ་གསུམ་སྟེ་རྒྱལ་བའི་སྙིང་པོ་ལ།  ། སྐུ་གསུམ་རང་ཆས་བཞུགས་པར་བཤད་པ་ཡིན།  ། ཞེས་སོ།  །
གཉིས་པ་དེ་ལས་ཇི་ལྟར་འཁྲུལ་ཚུལ་ནི།  གཞི་དེའི་ངང་ལས་དབྱིངས་སྣང་ཤར་བ་རང་སྣང་དུ་མ་ཤེས་པའི་སྐད་ཅིག་ལ་གཞན་དུ་འཛིན་པའི་སེམས།  དཔེར་ན་མཁའ་ལ་སྤྲིན་བཞིན་གློ་བུར་དུ་སྣང་བས་འཁྲུལ་པའོ།  ། ཇི་ལྟར་ཞེ་ན་འགྱུ་བ་རླུང་གིས་ང་བདག་བྱས་པས་འོད་ལྔ་ལས་ཡུལ་དང་ལུས།  རིག་པ་ལས་སེམས་ཀྱི་འཁྲུལ་གཞིར་གྱུར་ནས།  ཐིག་ལེའི་དབྱིབས་དང་ཞི་ཁྲོའི་གཟུགས་ཉིད་རང་སྣང་དུ་མ་རིག་པས་དབྱིབས་ལས་སྣོད་དང་གཟུགས་ལས་བཅུད་དེ་བག་ཆགས་རང་གར་འཐས་པའི་ལས་སྣང་ཡུལ་དང་བཅས་པ་ཤར་བའོ།  ། དེ་ལྟར་འཁྲུལ་དུས་ནའང་སེམས་ཅན་ཀུན་ལ་གདོད་མའི་འོད་གསལ་སྙིང་པོ་ཡེ་ཤེས་གསུམ་ལྡན་སྒྲོན་རིག་ལུག་རྒྱུད་དང་བཅས་པ་ཉིད་འདུ་འབྲལ་མེད་པར་བཞུགས་སོ།  །
གསུམ་པ་འཁྲུལ་པ་གྲོལ་བར་བྱེད་པའི་ལམ་བཤད་པ་ལ་གསུམ་སྟེ།  བགྲོད་པ་གཅིག་པའི་ལམ་ངོས་བཟུང་།  དེས་འཁྲུལ་པ་ཇི་ལྟར་གྲོལ་ཚུལ་རྒྱས་པར་བཤད།  དེ་ལ་བརྩོན་པས་ཉམས་སུ་བླང་བར་གདམས་པའོ།  ། དང་པོ་ནི།  ལས་སྣང་གི་སྣོད་བཅུད་དེ་ཉིད་སྐུ་དང་ཡེ་ཤེས་སུ་གྲོལ་པར་བྱེད་པའི་ཐབས་སྤྱིར་རྫོགས་པའི་སངས་རྒྱས་ཀྱིས་གདུལ་བྱའི་བློ་ཡི་རིམ་པ་ཆེ་ཆུང་གིས་ཐེག་པའི་རིམ་པའང་མཐོ་དམན་བསམ་ཡས་པ་གསུངས་ཀྱང་།  དེ་ཐམས་ཅད་ཨ་ཏིའི་ཡོ་གའི་ཁང་བཟང་དུ་འཇུག་པའི་སྒོ་སྟེ་དེར་བགྲོད་པའི་ཐེམ་སྐས་བཞིན་འདིའི་ལམ་སྟེགས་སུ་གྱུར་པས་མཐར་ཐུག་གདོད་མའི་ཡེ་ཤེས་གང་རྟོགས་ནས་འབྲས་བུ་ཐོབ་པའི་ཐབས་བགྲོད་པ་གཅིག་ཏུ་གྲུབ་པས་གཏན་ལ་ཕེབས་པའི་ལམ་རྨད་དུ་བྱུང་བ་ནི་ཐེག་ཀུན་རྩེ་མོ་རྫོགས་པ་ཆེན་པོ་ཨ་ཏི་ཡོ་ག་ལྷུན་གྱིས་གྲུབ་པའི་ཐེག་པ་འདི་ཉིད་དོ།  །
གཉིས་པ་དེས་འཁྲུལ་པ་གྲོལ་ཚུལ་རྒྱས་པར་བཤད་པ་ནི།  སངས་རྒྱས་ཐམས་ཅད་ཀྱི་བགྲོད་པ་གཅིག་པའི་ལམ་ཨ་ཏི་ཡོ་ག་ཡིན་པ་དེའི་ཕྱིར་འདི་ཉམས་སུ་བླང་བ་ལ་གཉིས་ཏེ།  སྔོན་འགྲོ་དང་།  དངོས་གཞིའོ།  ། དང་པོ་ལའང་ཐུན་མོང་དང་ཐུན་མོང་མ་ཡིན་པ་གཉིས་ལས།  དང་པོ་ཐུན་མོང་པ་ནི་འཁྲུལ་པའི་སྣང་བ་འཁོར་བའི་མངོན་ཞེན་གྱི་རྡོས་ཐག་ཚེ་འདིའི་སྤྱོད་ཡུལ་ལ་ཆགས་པ་དང་།  སྲིད་པའི་བདེ་བ་ལ་ཆགས་པ་གཉིས་མི་རྟག་པ་དང་འཁོར་བའི་སྡུག་བསྔལ་བསམས་པའི་སྐྱོ་ཤས་ཀྱིས་བཅད་པའི་ངེས་འབྱུང་གིས་བསྐུལ་ཏེ་ཐར་པ་ལ་ཡིད་ཕྱོགས་པར་བྱས་ནས།  སྐྱབས་སེམས་བསགས་སྦྱངས་ཀྱི་རིམ་པས་རྒྱུད་སྦྱོང་བར་བྱའོ།  །
གཉིས་པ་ཐུན་མིན་སྒོ་གསུམ་གྱི་སྔོན་འགྲོ་ནི།  ཐལ་འགྱུར་ལས།  ལུས་ཀྱི་སྔོན་དུ་འགྲོ་བ་ནི།  ། རྡོ་རྗེ་སྐྱིལ་ཀྲུང་རབ་བཅས་ཏེ།  ། ལུས་སྦྱངས་སེམས་ལ་ཕན་པའོ།  ། ཞེས་པས་ལུས་ཀྱི་སྔོན་འགྲོ་རྡོ་རྗེའི་འདུག་སྟངས་ལ་བསླབ་པ།  ངག་ནི་ཧཱུྃ་ཞེས་གནས་པ་ལ།  ། རྒྱས་གདབ་པ་དང་རྩལ་སྦྱང་པ།  ། མཉེན་བཙལ་ལམ་དུ་ཞུགས་པ་ཡིས།  ། ངག་སྦྱངས་སེམས་ལ་ཕན་པ་ཡིན།  ། ཞེས་པས་ངག་གི་སྔོན་འགྲོར་ཕྱི་སྣང་བ་དང་ནང་ཕུང་པོ་གཉིས་ལ་རྒྱས་གདབ་པ་དང་རྩལ་སྦྱོང་བ་གཉིས་གཉིས་དང་།  མཉེན་བཙལ་ཞིང་ལམ་དུ་འཇུག་པ་སྟེ་དྲུག། སེམས་ནི་དང་པོ་བྱུང་ས་དང་།  ། བར་དུ་གནས་དང་ཐ་མར་འགྲོ།  ། དེ་ལྟར་གསུམ་ལ་བརྟག་དཔྱད་པས།  ། སེམས་སྦྱངས་སེམས་ཀྱི་གནས་ལུགས་ཤེས།  ། ཞེས་པས་ཡིད་ཀྱི་སྔོན་འགྲོར་སེམས་བྱུང་གནས་འགྲོ་གསུམ་ལ་བརྟག་པ་སྟེ།  དེ་ལྟར་སྒོ་གསུམ་གྱི་སྔོན་འགྲོ་འབྱོངས་པར་བྱའོ།  །
གཉིས་པ་དངོས་གཞི་ནི།  མུ་ཏིག་འཕྲེང་བ་ལས།  ཉམས་བླངས་ཁྲེགས་གཅོད་ཐོད་རྒལ་ལོ།  ། ཞེས་པ་ལྟར་གཉིས་ལས།  དང་པོ་ཀ་དག་གི་གནས་ལུགས་སྟོན་པ་ཁྲེགས་གཅོད་ཀྱི་ལམ་ནི།  བྱུང་གནས་འགྲོ་གསུམ་གྱིས་མཐའ་བདས་པས་ཅི་ཡང་མ་བརྙེས་པར་རྗེན་སང་ངེ་སོང་དུས་གནས་ཆ་དེ་བཞག་ནས།  རིག་ཆ་རྗེན་སང་ངེ་བའི་ཟང་ཀ་དེ་ངོས་བཟུང་སྟེ་བསྐྱངས་པའི་གནད་ཀྱིས།  སེམས་གཞི་མེད་རྩ་བྲལ་ཀ་དག་ཏུ་གཏན་ལ་ཕབ་ནས།  སྣང་སེམས་ཐམས་ཅད་ཡེ་གྲོལ་སོར་བཞག་ཆེན་པོ་ཁྲེགས་གཅོད་ཀྱིས་ཉམས་སུ་ལེན་པ་སྟེ།  དེ་ཡང་ད་ལྟར་གྱི་རིག་པ་དྲན་བསམ་བཅོས་བསླད་དང་བྲལ་བའི་ཝལ་ལེ་སང་ངེ་ཆམས་བརྡལ་བ་ཉིད་ཆོས་སྐུ་ཀ་དག་གི་དགོངས་པ་རང་བྱུང་གི་ཡེ་ཤེས་སུ་ངོ་སྤྲོད་པ་ནི་ངོ་རང་ཐོག་ཏུ་སྤྲད་པ་ཞེས་བྱའོ།  ། སྔ་ཕྱི་དྲན་རྟོག་མེད་པའི་ད་ལྟར་གྱི་རིག་པ་སོ་མ་བཞི་ཆ་གསུམ་བྲལ་གྱི་ངང་ལ་རིག་གེསང་ངེ་།  ཡེ་རེ།  ཝལ་ལེ་བསྐྱང་པ་ནི་ཐག་གཅིག་ཐོག་ཏུ་གཅོད་པ་ཞེས་བྱའོ།  ། རང་ཤར་རང་གྲོལ་རྦ་རླབས་ཆུར་ཐིམ་པ་ལྟར་དྲན་རྟོག་རྗེས་མེད་བྱུང་ཚོར་གཞིར་ཐིམ་པ་ནི་གདེང་གྲོལ་ཐོག་ཏུ་བཅའ་བ་ཞེས་བྱའོ།  ། གསང་བ་སྒྲ་རྒྱུད་ལས།  སྔ་ཕྱི་དྲན་རྟོག་མེད་པ་ཡི།  ། རིག་གེ་སང་ངེ་སལ་ལེ་བ།  ། ད་ལྟའི་ཤེས་པ་འདི་ཉིད་ལས།  ། ཆོས་སྐུ་བཞི་ལྡན་ངོས་བཟུང་ངོ་།  ། ཞེས་དང་།  རང་གིས་གྲོལ་བས་གཉེན་པོ་མེད།  ། ཅེར་གྱིས་གྲོལ་བས་རང་སར་ཡལ།  ། ཞེས་སོ།  ། དེ་ལྟར་གཏན་ལ་ཕབ་པའི་དོན་དེ་ལ་རྫོགས་པ་ཆེན་པོ་མན་ངག་སྡེའི་གནད་ཐམས་ཅད་འདུས་པར་བསྟན་པ་ནི།  འདི་ལྟར་མན་ངག་གི་སྡེ་ལ་རྫོགས་པའི་སངས་རྒྱས་ཀྱིས་ཚུལ་གསུམ་དུ་བསྡུས་ནས་གསུངས་པ་སྟེ།  ཚིག་གཅིག་ཉམས་སུ་ལེན་པའི་མན་ངག་ངོ་བོ་བློ་བྲལ་མ་འཁྲུལ་བ་ཁ་གཏམ་གྱི་ཚུལ་དུ་གསུངས་པ་དང་།  རྒྱུད་ལུང་དང་འབྲེལ་བ་ངོ་བོ་བྱ་བྱེད་བློ་འདས་ལམ་དུ་བྱེད་པ་ཁ་འཐོར་གྱི་ཚུལ་དུ་གསུངས་པ་དང་།  རྒྱུད་ནས་བྱུང་བའི་ཚིག་བཀའ་ཐམས་ཅད་ཀྱི་འབྱུང་ཁུངས་སུ་གསལ་ཞིང་ཁྱད་པར་ཆོས་ཉིད་ཀྱིས་བཅད་པ་རྒྱུད་རང་གཞུང་གི་ཚུལ་དུ་གསུངས་པ་དང་གསུམ་གྱི་དོན་ནི།  འདིར་བྱུང་ས་དང་བྱུང་མཁན་མེད་པའི་སེམས་ཉིད་གཞི་མེད་རྩ་བྲལ་ངོས་བཟུང་དང་བྲལ་བའི་ངང་དུ་ཅོག་བཞག་བཅོས་བསླད་མེད་པར་བལྟ་བ་ལ་འདུས་པས་དེ་ལྟར་ལྟོས་ཤིག་ཅེས་གདམས་སོ།  ། རྒྱུད་རང་གཞུང་དེ་ལ་དབྱེ་ན།  ཆོས་ཉིད་ཀྱི་གཤིས་བསྟན་པས་འཁོར་འདས་ཀྱི་མཚམས་ཕྱེད་པ་སྟར་ཀ་གེགས་སེལ་གྱི་ཚུལ་དུ་གསུངས་པ་དང་།  སྤྲོས་མེད་གཞི་ལ་ཁྱབ་པས་ལས་བཟང་ངན་ལ་མ་ལྟོས་པར་ཁམས་གསུམ་ཡོངས་གྲོལ་དུ་ཤར་བ་ལྟ་བ་སྒང་དྲིལ་གྱི་ཚུལ་དུ་གསུངས་པ་དང་།  ཐོབ་ཏུ་མེད་པས་རེ་བ་གང་ལའང་གདེང་མི་འཆའ་བ་གབ་པ་མངོན་ཕྱུང་གི་ཚུལ་དུ་གསུངས་པ་དང་།  སྒྲ་ཚིག་ལས་འདས་པས་གྲུབ་པའི་མཐའ་ལ་མི་གནས་པ་བཤད་པ་རང་གསལ་གྱི་ཚུལ་དུ་གསུངས་པ་དང་བཞིའི་དོན་ནི།  འདིར་སེམས་ལ་གནས་པ་དང་གནས་མཁན་མེད་པའི་རྟེན་མེད་གནས་བྲལ་ངོས་བཟུང་དང་བྲལ་བའི་ངང་ལ་བསལ་བཞག་མེད་པར་འཇོག་པ་ལ་འདུས་པས་དེ་ལྟར་ཞོག་ཅིག་ཅེས་གདམས་སོ།  ། བཤད་པ་རང་གསལ་དེ་ལ་དབྱེ་ན།  འཁྲུལ་པ་གཞི་ལ་བཟློག་པ་མན་ངག་སྡེའི་ཚུལ་དུ་གསུངས་པ་དང་།  འཁྲུལ་པ་བ་དེད་ཀྱི་ལུགས་དམིགས་སྡེའི་ཚུལ་དུ་གསུངས་པ་དང་།  ཉག་གཅིག་སྤྲོས་དང་བྲལ་བས་དུ་མ་ཆ་ཤས་མེད་པ་ཐིག་ལེ་རང་གནད་ལ་ཕེབས་པ་མན་ངག་སྡེའི་ཚུལ་དུ་གསུངས་པ་དང་གསུམ་གྱི་དོན་ནི།  འདིར་འགྲོ་ས་དང་འགྲོ་མཁན་མེད་པའི་སེམས་ཉིད་རིག་སྟོང་རྗེས་མེད་ཀྱི་ངང་ལ་ཧར་སང་ངེ་སྐྱེལ་བ་ལ་འདུས་པས་དེ་ལྟར་སྐྱོལ་ཅིག་ཅེས་གདམས་སོ།  ། ཐིག་ལེ་རང་གནད་དེ་ལ་དབྱེ་ན།  ཕྱི་སྐོར་ཐ་སྙད་རྒྱ་ཆེར་སྟོན་པ་ལུས་ལྟ་བུ།  ནང་སྐོར་མཐོང་བ་བརྡའི་ཆོས་མིག་དང་འདྲ་བ།  གསང་སྐོར་དྲན་བྱེད་གཟུངས་ཀྱི་ཆོས་སྙིང་དང་འདྲ་བ།  ཡང་གསང་བླ་ན་མེད་པ་ལུས་ཀུན་རྫོགས་པའི་སྐྱེས་བུ་ལྟ་བུར་སྟོན་པ་དང་བཞི་ཡིན་ལ།  དེ་དག་གི་དོན་ཡང་འདིར་རྡོ་རྗེ་སེམས་དཔའ་སྙིང་གི་མེ་ལོང་གི་རྒྱུད་ལས།  རིག་པ་གཞི་ནས་འཕགས་ཏེ་ལམ་དུ་འཇུག་པ་ངོ་ཤེས་པར་བྱ་བའི་ཆེད་དུ་དཔེ་དོན་གྱི་ངོ་སྤྲོད་ལ་སོགས་ཏེ་ངོ་སྤྲོད་ཉི་ཤུ་རྩ་གཅིག་ཤེས་པར་བྱའོ།  ། ཞེས་པ་ལྟར་གསང་བ་བླ་ན་མེད་པའི་དཔེའི་ངོ་སྤྲོད་བདུན་ཚན་གསུམ་སྟེ་ཉི་ཤུ་རྩ་གཅིག་དང་ཨ་གཏད་དང་ཉི་ཟླའི་རྟགས་ཀྱིས་རིག་པ་རྡོ་རྗེ་ལུ་གུ་རྒྱུད་ངོས་གཟུང་བར་བྱ་བ་དང་།  འབྱུང་བ་གནད་འབྱེད་དང་ཐི་བྱ་ཚང་འཇུག་དང་དུས་བཞི་མཉམ་སྦྱོར་ལ་སོགས་པའི་མན་ངག་ཕྱི་འཁྲུལ་གཞི་རྩིས་ཀྱི་སྐོར་དང་།  རྒྱུད་བཅུ་བདུན་སོགས་རྒྱུད་དང་དེ་དག་གི་མན་ངག་གཞུང་ཡིག་སྣ་ལ་སོགས་པ་ནང་བཤད་ཏིག་སྤྲོས་པའི་སྐོར་དང་།  བཟོ་ཡིག་སོགས་སྣ་ཚོགས་ཐབས་ཀྱི་སྐོར་དང་།  སྒོམ་པ་ལམ་གྱི་སྐོར་སྨིན་གྲོལ་གཉིས་ཀྱི་སྒོ་ནས་གཏན་ལ་དབབ་པར་བྱ་བ་ཡིན་ཞིང་།  འདི་དག་གིས་ནི།  ཀ་དག་དང་ལྷུན་གྲུབ་གཉིས་ཀའི་དོན་ཅི་རིགས་སུ་སྟོན་པས་ན་བར་གྱི་གསལ་བྱེད་དུའང་ངོས་གཟུང་ངོ་།  །
གཉིས་པ་ལྷུན་གྲུབ་ཀྱི་ཡེ་ཤེས་མངོན་སུམ་དུ་སྟོན་པ་ཐོད་རྒལ་གྱི་ལམ་ལ་བཞི་ལས།  དང་པོ་སྔོན་འགྲོ་རིིག་པའི་སྣ་ཁྲིད་པར་བྱེད་པ་ནི།  ལུས་ངག་ཡིད་གསུམ་གྱི་སྤྱོད་པ་སྤྱད་པས་འཁོར་འདས་རུ་ཤན་ཕྱེ་ལ་མི་གཡོ་མི་བརྗོད་མི་རྟོག་པའི་ངང་ལ་རྣལ་དུ་དབབ་པར་བྱ་སྟེ་ཐལ་འགྱུར་ལས།  འཁོར་འདས་རུ་ཤན་མ་ཕྱེ་ན།  ། ཁམས་གསུམ་ལུས་ངག་ཡིད་ཀྱི་ཡང་།  ། འབྲེལ་པ་ཆོད་པར་མི་འགྱུར་བས།  ། འཁོར་འདས་རུ་ཤན་དབྱེ་བར་བྱ།  ། ཞེས་དང་།  ཀློང་གསལ་ལས།  ལུས་ངག་ཡིད་ཀྱི་འབྱུང་འཁྲུགས་པ།  ། དེ་དག་གྲོལ་ཕྱིར་རྣལ་དུ་དབབ།  ། ཅེས་སོ།  །
གཉིས་པ་དངོས་གཞི་ཟག་མེད་ཀྱི་ཡེ་ཤེས་རྒྱུད་ལ་བསྟེན་པ་ནི།  ལྷུན་གྲུབ་ལུས་ཀྱི་དཀྱིལ་འཁོར་དེ་བཞིན་གཤེགས་པའི་གསང་མཛོད་སྒོ་ཕྱེ་ནས་རང་གནས་ཀ་དག་གི་ཡེ་ཤེས་འོད་གསལ་ལྷུན་གྲུབ་ཀྱི་དཀྱིལ་འཁོར་དུ་ཞལ་བལྟ་བར་འདོད་ན་ལུས་ཀྱི་གནད།  ༡ཆོས་སྐུ་༢ལོངས་སྐུ་༣སྤྲུལ་སྐུ་ཡི་རིམ་པ་ཇི་ལྟ་བར་༡སེང་གེ་ཁྱི་ཚུགས་ལྟ་བུ་དང་།  ༢གླང་ཆེན་ཉལ་བ་ལྟ་བུ་དང་།  ༣དྲང་སྲོང་ཙོག་པུའི་ཚུལ་གྱི་འདུག་སྟངས་གསུམ་པོ་གང་རུང་བཅའ་བ་ལས་མི་འདའ་བར་བྱ་བ་སྟེ།  ཀློང་གསལ་ལས།  དེ་ཡང་ལུས་ཀྱི་སྐུ་གསུམ་ལས་རྒྱུན་དུ་འདའ་བར་མི་བྱའོ་ཞེས་སོ།  ། འཆར་བྱེད་སྒོའི་གནད་ནི་ཐལ་འགྱུར་ལས།  སྒོ་ནི་སྐུ་གསུམ་མིག་གིས་བལྟ།  ། ཞེས་པས་ཆོས་སྐུའི་གཟིགས་སྟངས་མིག་གྱེན་ལྡོག། ལོངས་སྐུའི་ཟུར་བལྟ་ཟུར་ཁྲིད།  སྤྲུལ་སྐུའི་ཕྱེད་བཙུམ་ཅུང་ཟད་ཐུར་ཕབ་སྟེ་གཟིགས་སྟངས་གསུམ་པོ་རང་རང་གི་འདུག་སྟངས་དང་བསྟུན་ལ་རླུང་དལ་བས་ཕྱིར་འཕངས་ནས་འཆར་གཞི་ཡུལ་གྱི་གནད་ནམ་མཁའ་སྤྲིན་བྲལ་གྱི་དཀྱིལ་དུ་རིག་པ་མ་ཡེངས་པར་ལྟོས་ཤིག་ཅེས་གདམས་སོ།  །
གསུམ་པ་སྣང་བའི་འཆར་ཚུལ་མཐའ་རྟེན་དང་བཅས་པ་ནི།  དེ་ལྟར་བལྟས་པས་སྣང་བ་བཞི་རིམ་གྱིས་འཆར་བར་འགྱུར་ཏེ།  འཁོར་འདས་གང་དུའང་མ་ཕྱེ་བའི་གནས་ལུགས་ཀ་དག་གི་རིག་པ་སྟོང་གསལ་ཉིད་ལྷག་མཐོང་གི་རང་གདངས་ཐོག་མར་དཀར་ཕྲ་ཕྲོ་ལས་ཕྱི་དབྱིངས་ཀྱི་ཡུལ་ལ་དངོས་སུ་རྡོ་རྗེ་ལུ་གུ་རྒྱུད་དབྱིངས་སྣང་ཐིག་ལེས་བརྒྱན་པའི་རྣམ་པ་ཅན་དུ་གསལ་བར་མཐོང་བ་ནི་རིག་པ་མངོན་སུམ་གྱི་དོན་མཐོང་བ་སྟེ།  དེ་ཡང་སྙིང་ནང་གི་དབྱིངས་རྣམ་དག་གི་སྒྲོན་མ་ཉིད་རྩ་དར་དཀར་གྱི་སྐུད་པ་ལྟ་བུའི་ལམ་བརྒྱུད་རྒྱང་ཞགས་ཆུའི་སྒྲོན་མ་མིག་གི་སྒོ་ལས་ཕྱིའི་དབྱིངས་ནམ་མཁར་མེ་ལོང་གི་ངོས་ལ་བྱད་ཤར་བ་ལྟར་འཇའ་ཚོན་འོད་ལྔའི་མུ་ཁྱུད་ཅན་ཐིག་ཕྲན་དང་བཅས་པའི་ནང་དུ་ཐིག་ལེ་སྟོང་སྒྲོན་དམར་ཟླུམ་གསལ་གདངས་ཅན་འཆར་ཞིང་།  དེའི་ནང་དུ་རྡོ་རྗེ་ལུ་གུ་རྒྱུད་གསེར་སྐུད་དམ་མུ་ཏིག་གི་ཕྲེང་བ་ལྟ་བུ་འཕར་གཡོ་དང་བཅས་པ་འཆར་བས།  དེའི་ངང་ལས་མི་གཡོ་བར་མཉམ་པར་བཞག་པ་ན་ཤེས་རབ་རང་བྱུང་གི་སྒྲོན་མ་ཁོང་ནས་འཆར་བར་འགྱུར་ཞིང་།  དབྱིངས་སྣང་དང་པོར་མཐོང་བ་ནས་བཟུང་སྟེ་འཇའ་འོད་ཀྱི་ནང་དུ་ཐིག་ལེ་གསུམ་འབྲེལ་དུ་སྣང་བ་ཚུན་ཆད་ཆོས་ཉིད་མངོན་སུམ་གྱི་སྣང་བའོ།  ། དེ་ནས་འོད་ལྔ་ཐིག་ལེ་དང་བཅས་པ་ཇེ་བརྟན་དུ་སྣང་ཞིང་།  ཟ་འོག་གི་གུར་ཁྱིམ་དང་གྱེན་སྒྲེང་རྩིབ་ཤར་ལྟ་བུ་སོགས་སྨིན་མཚམས་དང་བྲལ་ཏེ།  ཞིང་ཁམས་ཀུན་ཏུ་ཁྱབ་པའི་ཐིག་ལེ